บลจ.เร่งดูดเงินฝาก
ยูโอบีชูตราสารหนี้จ่ายทุกไตรมาส ‘MFC’ขาย2กองทิสโก้ชู6เดือน
6 ก.ย. 2555

ยูโอบีชูตราสารหนี้จ่ายทุกไตรมาส ‘MFC’ขาย2กองทิสโก้ชู6เดือน
บลจ.ยูโอบี ฉีกตลาดตั้งกองทุนตราสารหนี้ ลงทุนทั้งในและนอก 1 ปี จ่ายผลตอบแทนทุก 3 เดือน MFC ส่ง 2 กองทุนขาย จ่าย 2.8-3.4% ต่อปี
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บริษัทเปิดขายกองทุนเปิด ยูโอบี เอฟไอ พลัส พลัส 12ซี9 (UOBFIPP12C9) อายุโครงการ 1 ปี พร้อมโอกาสรับผลตอบแทนสูงกว่าเงินฝาก ประมาณการผลตอบแทน 3.6% ต่อปี โดยจะจ่ายผลตอบแทนทุก 3 เดือน ซึ่งนับเป็นนวัตกรรมใหม่ทางการลงทุนที่จะอำนวยความสะดวกและสร้างสภาพคล่องทางการเงินให้กับนักลงทุน จากเดิมจะได้รับผลตอบแทนเมื่อโครงการครบกำหนด
กองทุนจะลงทุนในตราสารหนี้ทั้งใน และ/หรือต่างประเทศ รวมถึงลงทุนในตราสารที่มีลักษณะของสัญญาซื้อขายล่วงหน้าแฝง (สตรักเจอร์โน้ต) ที่เป็นเครดิตลิงก์โน้ตออกโดยสถาบันการเงินในประเทศ และ/หรือต่างประเทศ โดยกองทุนจะเสนอขายครั้งแรกและครั้งเดียววันที่ 5-10 ก.ย. 2555
นายวนา กล่าวว่า การลงทุนในตราสารหนี้ยังได้รับความนิยม ช่วยเพิ่มสภาพคล่องทางการเงิน และเป็นอีกสินทรัพย์หนึ่งที่ช่วยกระจายความเสี่ยง แม้ในช่วงหลายปีหุ้นและทองคำเป็นโอกาสให้กับนักลงทุนที่ต้องการแสวงหาผลตอบแทนที่ดีกว่า แต่ความเสี่ยงก็สูง จึงไม่เหมาะกับนักลงทุนที่ไม่สามารถรับความเสี่ยงได้สูง 
นอกจากนี้ สถานการณ์ตลาดตราสารหนี้ในประเทศ อัตราดอกเบี้ยพันธบัตรรัฐบาลปรับตัวค่อนข้างผันผวน โดยมีปัจจัยหลักจากการปรับตัวเพิ่มขึ้นของดอกเบี้ยพันธบัตรสหรัฐ และตัวเลขผลิตภัณฑ์มวลรวมในประเทศ (จีดีพี) ของไทยที่สูงกว่าตลาดคาดการณ์ ส่งผลให้นักลงทุนคาดว่าธนาคารแห่งประเทศไทยจะคงนโยบายอัตราดอกเบี้ยจนถึงสิ้นปี
ด้าน น.ส.ประภา ปูรณโชติ กรรมการผู้จัดการ บลจ.เอ็มเอฟซี กล่าวว่า บริษัทเสนอขาย 2 กองทุนพร้อมกันตั้งแต่วันนี้10 ก.ย. 2555 โดยกองทุนเปิดเอ็มเอฟซี พันธบัตรรัฐบาล 6 เดือน (M-GOV6M) ลงทุนพันธบัตรรัฐบาลไทยหรือพันธบัตรธนาคารแห่งประเทศ คาดผลตอบแทน 2.8% ต่อปี 
กองทุนเปิดเอ็มเอฟซี ตราสารหนี้ต่างประเทศ 12 เดือน ซีรีส์ 4 (I-Fix12M4) ลงทุนตราสารหนี้ต่างประเทศ โดยปิดความเสี่ยงจากอัตราแลกเปลี่ยน คาดผลตอบแทน 3.4% ต่อปี 
ทั้งนี้ หลังครบกำหนดอายุโครงการของทั้งสองกองทุน บริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนตลาดเงิน เพื่อต่อยอดการลงทุนของผู้ถือหน่วยลงทุนต่อไป 
นายสาห์รัช ชัฏสุวรรณ ผู้อำนวยการฝ่ายการตลาดและที่ปรึกษาการลงทุน ธุรกิจกองทุนส่วนบุคคลและกองทุนรวม บลจ.ทิสโก้ เปิดเผยว่า บริษัทเปิดขายกองทุนเปิด ทิสโก้ ตราสารหนี้คืนกำไร 6M3 (TISCO Fixed Income Fund 6M3) เน้นลงทุนในตราสารหนี้คุณภาพดีทั้งใน และ/หรือต่างประเทศ อายุโครงการประมาณ 6 เดือน เปิดขายครั้งแรกวันที่ 5–11 ก.ย. 2555 เหมาะกับผู้ที่ต้องการลงทุนในระยะสั้น เนื่องจากจะจ่ายผลตอบแทนอัตโนมัติทุก 6 เดือน 
ด้านทิสโก้ เวลธ์ มองว่ามติของคณะกรรมการนโยบายการเงิน (กนง.) เมื่อวันที่ 5 ก.ย. 2555 ให้คงอัตราดอกเบี้ยนโยบายไว้ที่ 3% เนื่องจากแรงกดดันด้านอัตราเงินเฟ้อได้ลดลงในระยะสั้น อีกทั้งเศรษฐกิจไทยยังขยายตัวได้ต่อเนื่อง แม้ว่าเศรษฐกิจโลกจะมีการชะลอตัวและภาคการส่งออกที่มีการขยายตัวลดลงมากกว่าที่คาด 
อย่างไรก็ดี แรงกดดันเงินเฟ้อในระยะยาวยังคงมีอยู่จากราคาน้ำมันที่ค่อยๆ ไต่ระดับสูงขึ้นต่อเนื่อง ดังนั้นกลยุทธ์การลงทุนที่เหมาะสมจึงควรเน้นการลงทุนระยะสั้น หรือการลงทุนที่มีอายุไม่เกิน 1 ปี